钦定古今图书集成/明伦汇编/闺媛典/第024卷 > 李之仪妻胡氏
## 钦定古今图书集成/明伦汇编/闺媛典/第024卷 > 李之仪妻胡氏

按《太平府志》：“胡氏名淑修，字文柔，晋陵李之仪妻，侍
郎胡宿女也。仪仕编修，以撰《范纯仁遗表》，蔡京系之
狱。淑修兼程至京，僦居馈食，仪有纯仁手创稿寄姻
家，畏京不敢发。淑修谒之，赂其童得贮处，入门破箧，
得所证以出，之仪因得南迁。后召还，编管太平州，遂
家焉。苏轼遗书之仪曰：‘行年坎坷，赖鱼轩贤淑，曲为’”
顺适。不然，人生宁复有佳味乎？淑修纯孝，蔬食读书，
葬亲云山，躬负土，泪落枯枝复生。尝从祖母入见柔
仪殿，光献太后拊之曰：“是读书能文之女乎？”后御宣
德门观灯，淑修适侍，赐冠帔。